Só kan jy Gen Z se koopkrag inspan(Foto: Anna Shvets/Pexels) Generasie Z het ŉ app vir alles, meet sukses aan sosialemedia-trefslae en is toenemend besig om hul rug op kapitalisme te draai. Dié generasie van digitale boorlinge – wat tussen 1995 en 2010 gebore is – het ook danksy hul byna lewenslange toegang tot die internet en moderne tegnologie, ŉ moeilike teikenmark geword wie se aandag én koopkrag nie meer met tradisionele bemarkingsmetodes geboei kan word nie. Hierdie generasie het ’n duidelike standpunt oor alles, van wetgewing tot inkopies, en handelsmerke moet nou hard werk om dié klant se lojaliteit te verdien om hul ondersteuning te verkry en te behou. Sakelui glo die volgende is nodig om die aandag van hierdie invloedryke generasie te trek en behou: Glenn Gillis, uitvoerende hoof van Sea Monster. (Foto: Verskaf) Glenn Gillis, uitvoerende hoof van Sea Monster, ŉ rekenaarspeletjie-, animasie- en virtuele realiteitsonderneming in Kaapstad, verduidelik dat Generasie Z danksy tegnologie die vryheid het om van tradisionele mediakanale los te breek en die opsie het om te kies wanneer, waar en op watter platform hulle aan inhoud blootgestel wil word. “Om Generasie Z se aandag te trek, moet handelsmerke hul aandag met hiper-relevante inligting en inhoud trek. Om in ’n gejaagde wêreld te leef, het dié jonges gekondisioneer om enigiets wat nie dadelik hul aandag lok nie, te ignoreer,” sê Gillis. Hy verduidelik dat dié generasie nou verskillende mediakanale vir verskillende behoeftes het en dat sosiale media hul voorkeurplatform vir handelsmerkinteraksie geword het. “Die gemiddelde jongmens spandeer ongeveer twee en ŉ half uur per dag op sosiale media. Hulle gebruik Twitter om nuus te kry, Instagram om te spog oor hul lewens, Snapchat om daaglikse interaksies te deel en Facebook vir ander algemene inligting,” verduidelik Gilles. “Daarom moet video‑ en stimulerende beelde gebruik word, ŉ menslike verbintenis gevorm word en kritieke datanasporing gebruik word om pasgemaakte aanbiedings aan hulle te lewer.” Tony Mallam, uitvoerende hoof van Upnup. (Foto: Verskaf) Dié generasie is gewoond daaraan om alles aanlyn te doen en te verkry, van musiek en flieks koop, tot inkopies doen en banksake hanteer. “Baie van hierdie jonges was nog nooit self in persoon in ŉ bank nie en ken basies net slimfoontoepassings. Daarom sal hul benadering tot beleggings en spaar op dieselfde trant wees,” sê Tony Mallam, uitvoerende hoof van Upnup, Afrika se eerste passiewe mikrobeleggingsplatform. Mallam sê hulle gaan dus ’n app wat hulle byvoorbeeld onmiddellik in staat stel om aandele te koop, hul duur klere tweedehands te verkoop óf hul digitale sakgeld in kripto-geldeenhede om te skakel, omarm. Hy meen die bou van ŉ spaarkultuur onder Generasie Z sal makliker word wanneer ’n tegnologie-eerste benadering aan hulle verkoop word wat hulle bemagtig om beheer van hul spaargeld en finansies virtueel te neem. Andrew Bourne, Afrika-streeksbestuurder van Zoho. (Foto: Verskaf) Om ŉ langdurige en positiewe verbinding met Generasie Z aan te knoop, moet besighede ’n buitengewone klant-ervaring skep nog voordat die persoon ’n klant word. “Generasie Z waardeer doeltreffendheid, daarom moet besighede altyd daarop gestel wees om vir dié klante tyd te bespaar. Dit moet vir hulle maklik wees om jou besigheid enige tyd te kontak, selfs al is dit net via ’n kletsbot en hulle moet aankope vinnig en maklik van hul mobiele toestel kan maak. Só sal besighede tweerigting-interaksies aanmoedig en klantlojaliteit en vertroue bevorder,” sê Andrew Bourne, Afrika-streeksbestuurder van Zoho, ŉ digitale agentskap wat aanlyn gereedskap en platforms vir besighede bou. Hy benadruk ook die waarde wat dié generasie aan privaatheid heg. “Om grense te respekteer en ’n betroubare handelsmerk in die oë van hierdie moderne generasie te word, moet maatskappye hul digitale advertensiestrategieë beplan op grond van die data wat voornemende klante vrywillig verskaf.” Bourne verduidelik dat dit daarom noodsaaklik is om toestemming van die klant te verkry voordat eersteparty-data, soos inligting wat op webbladsye ingevoeg word, gebruik word om aan dié klant te bemark. Jonathan Hurvitz, uitvoerende hoof van Teljoy. (Foto: Verskaf) Jonathan Hurvitz, uitvoerende hoof van Teljoy, ŉ maatskappy wat meubels en elektroniese toestelle verhuur met die opsie om te koop, sê tendense wys op ŉ versnelde groei in intekeningsmodelle en die “ervaringsekonomie”. “Generasie Z se fokus het verskuif van om goed te besit na om die lewe te ervaar. Hierdie individue wil hul tyd en geld bestee om goed te ervaar – van geleenthede bywoon tot deelneem aan sport- of ’n kulturele aktiwiteite,” sê Hurvitz. “Selfs die Baby Boomer-generasie begin om nie meer bates as rykdom te sien nie en fokus eerder daarop om herinneringe saam met hul families en vriende te maak. Hulle sien nie hul nalatenskappe as die fisieke goed wat hul vir hul kinders nalaat nie, maar die herinneringe wat hulle agterlaat.” Tshepo Matlou, hoof van bemarking en kommunikasie vir die aanlyn reisbesprekingsplatform Jurni. (Foto: Verskaf) Tshepo Matlou, hoof van bemarking en kommunikasie vir die aanlyn reisbesprekingsplatform Jurni, sê Generasie Z is ŉ uiters sosiaal bewuste generasie wat ingestel is op die impak wat hul aankope op die omgewing kan maak. Hy voeg by dat sosialemediakommentaar en aanlyn resensies ŉ kernbelangrike deel van hul koop- en reisproses is en sê dit is belangrik vir besighede om dié gedragspatrone te verstaan. “Generasie Z vind meer aanklank by volhoubare en omgewingsvriendelike reisopsies. Hulle plaas ook toenemende klem op diversiteit en inklusiwiteit, daarom moet enige handelsmerk wat hulle aandag wil trek dit in hul aanbiedings aanpak.”